ToekomsVenster: Daar is soveel meer | Maroela Media
Maar soos daar geskrywe staan: "Wat die oog nie gesien en die oor nie gehoor het nie," en wat in die hart van 'n mens nie opgekom het nie, dit het God gereed gemaak vir dié wat Hom liefhet. – 1 Kor. 2:9-10
"As ek dood is, is ek dood". Ai, hoe hartseer en wreed. Dit getuig nie met die stem hier binne in jou wat sê daar is "meer" nie. Dit is nie die stem van wensdenkery en angstigheid en goedgelowigheid nie maar die stem van die Heilige Gees wat jou wil oortuig van die heerlike erfenis wat God vir ons in gereedheid bring.
Ongeag of sommige mense glo dat die dood soos ons dit ken die einde is sal die verrassing groot wees as hulle in die hiernamaals hul oë by wyse van spreke oopmaak, en oopmaak sal hulle.
Wat sou agter so 'n fatalistiese redenasie lê?
Dit kan tog nie geloof wees nie want geloof styg dan juis bo enige aardse realiteite en beperkinge uit en hef die finaliteit van die dood op.
Dit kan nie Godsvertroue wees nie want vertroue in Hom reken dan juis met die waarheid dat ons op aarde geroep word om met Koninkrykswerk besig te wees net om later die kroon van die lewe te ontvangs.
Dit kan seker teleurstelling wees, teleurstelling selfs in God. Iemand mag dalk sê: "Toe na Hom geroep is in 'n uur van nood was daar net 'n lugleegte. Dit het kompleet gevoel of God nie hoor nie, en as Hy hoor, nie omgee nie".
Dit is uiteraard nie waar nie want die Here self het belowe: "Ek sal jou nie begewe en nie verlaat nie". Hy is Immanuel, God met ons. Hy was van God verlate sodat ons nooit van God verlate sal wees nie.
Dit kan rebellie wees, die gedagte dat mense onderhewig is aan 'n groter gesag en uiteindelik rekenskap sal moet gee van sy of haar optrede, resoneer nie so maklik met die betrokke persoon wees. Rekenskap is egter net 'n bedreiging as jy met die verkeerde dinge besig was of nie met die regte dinge jou besig gehou het nie
Dit kan baie dinge wees maar niemand besluit sommer op 'n dag dat alles net hier eindig nie. Dit sou baie goed wees as jy met iemand gesels oor jou teleurstelling, rebellie en ongeloof.
As jy sterf en daar is inderdaad geen lewe na die dood nie maar jy het geglo en reg gelewe verloor jy niks nie. Hoe kan jy iets mis as daar nie 'n bewussyn is nie? As egter jy nie glo nie en daar is 'n ewigheid ter sprake, het jy probleme. Die redenasie bevredig my egter nie, alhoewel dit seker sin maak.
Om vir God te lewe vervul en gee betekenis. Dit laat my met 'n gevoel van veiligheid en geborgenheid. Dit gee vrede en vervulling. Dit laat my lewe en strewe. Dit anker my bestaan.